Ministerul Sănătății spune că ANPC nu poate face controale în spitale „în afara cadrului legal”. Cum se apără Autoritatea
Ministerul Sănătății a reacționat, luni, în urma controalelor ANPC în spitale, transmițând că apreciază preocuparea Autorității privind furnizarea serviciilor în spitale, însă acțiunile de control nu se pot desfășura în afara cadrului legal. „Ministerul Sănătății este autoritatea abilitată de legea 95/2006 prin Inspecția Sanitară de Stat, să efectueze controlul oficial în domeniul sănătății publice”, precizează instituția. Ca răspuns, ANPC a transmis că „nu există niciun temei pentru a considera că operatorii de stat nu trebuie să respecte aceleași norme ca operatorii privați care au un profil similar”.